Зала з вялікай цікавасцю назірала за развіццём сюжэта, за ігрой самадзейных артыстаў. Хочацца адзначыць і тое, што сакавітае беларускае слова, меладычныя і вясёлыя народныя песні і прыпеўкі, што гучалі з вуснаў нашых вучняў на падмостках школьнай сцэны, знайшлі свой водгук у сэрцах тых, хто прыйшоў на прадстаўленне. А завадны беларускі танец “Полечка” ў выкананні гурткоўцаў не пакінуў абыякавым нікога. Асаблівую атмасферу на сцэне стваралі каларытныя нацыянальныя касцюмы, ручнікі і посцілкі, а таксама рэчы хатняга ўжытку, якімі карысталіся нашы продкі. Шчырыя апладысменты гледачоў – вось узнагарода для нашых удзельнікаў.